મલયને ટર્મિનેશન લેટર આપી, કશું જ બન્યું ન હોય તેમ બોસ પોતાના કામમાં પરોવાઈ ગયા. મલય ટર્મિનેશન લેટર હાથમાં લઈને બેસી રહ્યો હતો. લેટર વાંચતાં વાંચતાં તેની આંખમાં ઝળઝળિયાં આવી ગયાં. ‘કાલનું શું થશે…?’ તેની ચિંતામાં મલયે આંખ બંધ કરી અને સારિકા અને પાથેયના ચહેરા તેની આંખ સામે તરવરી ઊઠ્યા. હજી ગઈ કાલે રાત્રે જ બંને વચ્ચે ભવિષ્યની ચર્ચા થતી હતી. મલયે તેને કહ્યું હતું કે આ વર્ષે સારા પગારવધારાની આશા રાખતી નહીં. મંદીને કારણે ઇન્ક્રીમેન્ટ બહુ ઓછું હશે. ચિંતામાં મલયના કપાળ પર કરચલી ઊપસી આવી હતી. સારિકાએ તેનો પ્રેમાણ હાથ મલયના માથા પર ફેરવ્યો અને કહ્યું, ‘કશો વાંધો નહીં. આ વર્ષ નીકળી ગયું તેમ આવતું વર્ષ પણ નીકળી જશે… તમે જરાય ચિંતા કરતા નહીં, હું છું ને તમારું ઘર સાચવવાવાળી…’ પછી મલયને હસાવવા બોલી, ‘તમે તમારી પેલી શ્યામાની ચિંતા કરો…’